title: Vykonávacie nariadenie Komisie (EÚ) 2021/469 z 18. marca 2021, ktorým sa prijíma žiadosť o udelenie štatútu nového vyvážajúceho výrobcu, pokiaľ ide o konečné antidumpingové opatrenia uložené na dovoz keramického stolového a kuchynského riadu s pôvodom v Čínskej ľudovej republike, a mení vykonávacie nariadenie (EÚ) 2019/1198

text:
                  19.3.2021

                  SK

                  Úradný vestník Európskej únie

                  L 96/9

         VYKONÁVACIE NARIADENIE KOMISIE (EÚ) 2021/469
         z 18. marca 2021,
         ktorým sa prijíma žiadosť o udelenie štatútu nového vyvážajúceho výrobcu, pokiaľ ide o konečné antidumpingové opatrenia uložené na dovoz keramického stolového a kuchynského riadu s pôvodom v Čínskej ľudovej republike, a mení vykonávacie nariadenie (EÚ) 2019/1198
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (ďalej len „základné nariadenie“) (1),
         so zreteľom na vykonávacie nariadenie Komisie (EÚ) 2019/1198 z 12. júla 2019, ktorým sa ukladá konečné antidumpingové clo na dovoz keramického stolového a kuchynského riadu s pôvodom v Čínskej ľudovej republike (2), a najmä na jeho článok 2,
         keďže:
         A.   PLATNÉ OPATRENIA

                     (1)

                     Rada 13. mája 2013 uložila vykonávacím nariadením Rady (EÚ) č. 412/2013 (ďalej len „pôvodné nariadenie“) (3) konečné antidumpingové clo na dovoz keramického stolového a kuchynského riadu (ďalej len „dotknutý výrobok“) s pôvodom v Čínskej ľudovej republike (ďalej len „ČĽR“).

                     (2)

                     V nadväznosti na revízne prešetrovanie pred uplynutím platnosti podľa článku 11 ods. 2 základného nariadenia Komisia 12. júla 2019 vykonávacím nariadením (EÚ) 2019/1198 predĺžila platnosť opatrení pôvodného nariadenia o ďalších päť rokov.

                     (3)

                     V nadväznosti na prešetrovanie obchádzania podľa článku 13 ods. 3 nariadenia (EÚ) 2016/1036 Komisia 28. novembra 2019 vykonávacím nariadením (EÚ) 2019/2131 (4) zmenila nariadenie (EÚ) 2019/1198.

                     (4)

                     V pôvodnom prešetrovaní sa v súlade s článkom 17 základného nariadenia na prešetrenie vyvážajúcich výrobcov v ČĽR uplatnil výber vzorky.

                     (5)

                     Komisia uložila na dovoz dotknutého výrobku v prípade vyvážajúcich výrobcov z ČĽR zaradených do vzorky individuálne antidumpingové colné sadzby v rozmedzí od 13,1 % do 23,4 %. V prípade spolupracujúcich vyvážajúcich výrobcov, ktorí neboli zaradení do vzorky, bola uložená colná sadzba vo výške 17,9 %. Zoznam spolupracujúcich vyvážajúcich výrobcov nezaradených do vzorky sa uvádza v prílohe I k vykonávaciemu nariadeniu (EÚ) 2019/1198 nahradenej nariadením (EÚ) 2019/2131. Na dotknutý výrobok od spoločností z ČĽR, ktoré sa buď neprihlásili, alebo nespolupracovali pri prešetrovaní, bola ďalej uložená colná sadzba pre celú krajinu vo výške 36,1 %.

                     (6)

                     Podľa článku 2 vykonávacieho nariadenia (EÚ) 2019/1198 Komisia môže prílohu I k uvedenému nariadeniu zmeniť tak, že novému vyvážajúcemu výrobcovi sa prizná colná sadzba uplatňovaná v prípade spolupracujúcich spoločností, ktoré neboli zaradené do vzorky, teda vážená priemerná colná sadzba vo výške 17,9 %, ak prípadný nový vyvážajúci výrobca v ČĽR poskytne Komisii dostatočné dôkazy, že:

                                 a)

                                 nevyvážal dotknutý výrobok do Únie počas obdobia prešetrovania, na základe ktorého boli uložené opatrenia, t. j. od 1. januára 2011 do 31. decembra 2011 (ďalej len „pôvodné obdobie prešetrovania“);

                                 b)

                                 nie je prepojený so žiadnymi vývozcami ani výrobcami v ČĽR, ktorí podliehajú antidumpingovým opatreniam uloženým pôvodným nariadením, a

                                 c)

                                 v skutočnosti vyvážal do Únie dotknutý výrobok po skončení pôvodného obdobia prešetrovania alebo prijal neodvolateľný zmluvný záväzok vyviezť značné množstvo do Únie.

               B.   ŽIADOSŤ O UDELENIE ŠTATÚTU NOVÉHO VYVÁŽAJÚCEHO VÝROBCU

                     (7)

                     Spoločnosť Hunan Legend Porcelain Industry Co., Ltd. (ďalej len „Hunan Legend“ alebo „žiadateľ“) predložila Komisii žiadosť o udelenie štatútu nového vyvážajúceho výrobcu, na základe ktorého by podliehala colnej sadzbe uplatniteľnej na spolupracujúce spoločnosti v ČĽR nezaradené do vzorky vo výške 17,9 %. Žiadateľ tvrdil, že spĺňa všetky tri podmienky stanovené v článku 2 vykonávacieho nariadenia (EÚ) 2019/1198.

                     (8)

                     S cieľom určiť, či žiadateľ splnil podmienky na udelenie štatútu nového vyvážajúceho výrobcu stanovené v článku 2 vykonávacieho nariadenia (EÚ) 2019/1198 (ďalej len „podmienky štatútu nového vyvážajúceho výrobcu“), Komisia najprv zaslala žiadateľovi dotazník, v ktorom ho požiadala o dôkazy o tom, že uvedené podmienky spĺňa.

                     (9)

                     Komisia vyplnený dotazník zanalyzovala a následne požiadala o ďalšie informácie a podporné dôkazy, ktoré žiadateľ predložil.

                     (10)

                     Komisia sa snažila overiť všetky informácie, ktoré považovala za potrebné na to, aby stanovila, či žiadateľ spĺňa podmienky štatútu nového vyvážajúceho výrobcu. Komisia na tento účel zanalyzovala dôkazy predložené žiadateľom vo vyplnenom dotazníku, pričom nahliadla do rôznych online databáz vrátane databáz Orbis (5) a Qichacha (6) a krížovo overila informácie spoločnosti s informáciami predloženými v predchádzajúcich prípadoch a s verejne dostupnými informáciami na internete. O žiadosti žiadateľa zároveň informovala výrobné odvetvie Únie a vyzvala ho, aby v prípade potreby poskytlo pripomienky. Od výrobného odvetvia Únie neboli doručené žiadne pripomienky.

               C.   ANALÝZA ŽIADOSTI

                     (11)

                     V súvislosti s podmienkou stanovenou v článku 2 písm. a) vykonávacieho nariadenia (EÚ) 2019/1198, aby žiadateľ nevyvážal dotknutý výrobok do Únie počas obdobia prešetrovania, na základe ktorého boli uložené opatrenia, t. j. od 1. januára 2011 do 31. decembra 2011 (ďalej len „pôvodné obdobie prešetrovania“), Komisia zistila, že žiadateľ v tom čase ako spoločnosť neexistoval. Stanovy akciovej spoločnosti Hunan Legend a jej obchodná licencia sú z mája 2014. Žiadateľ teda nemohol počas daného obdobia prešetrovania vyvážať dotknutý výrobok do Únie, a preto spĺňa túto podmienku.

                     (12)

                     V súvislosti s podmienkou stanovenou v článku 2 písm. b) vykonávacieho nariadenia (EÚ) 2019/1198, aby žiadateľ nebol prepojený so žiadnymi vývozcami ani výrobcami, ktorí podliehajú antidumpingovým opatreniam uloženým pôvodným nariadením, Komisia zistila, že spoločnosť Hunan Legend nie je prepojená so žiadnym z čínskych vyvážajúcich výrobcov podliehajúcich pôvodným antidumpingovým opatreniam. Podľa databázy Qichacha pán Liang Feiqiao, ktorý je jediným akcionárom spoločnosti Hunan Legend, nevlastní ani nemá v držbe podiely v žiadnej inej spoločnosti zaoberajúcej sa výrobou, spracovaním, predajom alebo nákupom dotknutého výrobku okrem spoločnosti Hunan Legend. Keď bola spoločnosť Hunan Legend založená, držba podielov však vyzerala inak. Do novembra 2016 vlastnil 49 % podielov spoločnosti Hunan Legend čínsky vyvážajúci výrobca Hunan Hualian China Industry Co. Ltd. (ďalej len „Hunan Hualian“), ktorý vyrába dotknutý výrobok a podlieha individuálnemu clu vo výške 18,3 %, zatiaľ čo pán Liang Feiqiao vlastnil zvyšných 51 % podielov. V novembri 2016 spoločnosť Hunan Hualian previedla všetky svoje podiely na pána Lianga Feiqiaa na základe dohody o prevode podielov, ktorú obe strany navzájom uzavreli a v ktorej sa stanovili podmienky rozdelenia. Po tomto prevode sa pán Liang Feiqiao stal jediným akcionárom spoločnosti Hunan Legend a žiadateľ a spoločnosť Hunan Hualian ukončili svoj vzťah.

                     (13)

                     Spoločnosť Hunan Legend začala vyvážať koncom roka 2017 a do EÚ vyváža od roku 2019, teda až po tom, ako spoločnosť Hunan Hualian v roku 2016 prestala byť akcionárom. Ani z kľúčových dokumentov spoločnosti, v ktorých sa stanovuje štruktúra spoločnosti Hunan Legend, z jej súčasných stanov, či z účtovnej knihy predaja nevyplýva, že by žiadateľ mal nejaké prepojené spoločnosti. Možno teda konštatovať, že Komisia nezistila žiadny vzťah podľa vymedzení vo vykonávacom nariadení Komisie 2015/2447 (7). Žiadateľ teda túto podmienku spĺňa.

                     (14)

                     V súvislosti s podmienkou stanovenou v článku 2 písm. c) vykonávacieho nariadenia (EÚ) 2019/1198, že žiadateľ skutočne vyvážal dotknutý výrobok do Únie po pôvodnom období prešetrovania alebo prijal neodvolateľný zmluvný záväzok vyviezť do Únie značné množstvo, Komisia zistila, že žiadateľ vyvážal do Únie v roku 2019, teda po pôvodnom období prešetrovania. Žiadateľ predložil faktúry, baliaci list, nákladný list a potvrdenie o platbe pre objednávku, ktorú zadala v roku 2019 spoločnosť v Dánsku. Žiadateľ teda túto podmienku spĺňa.

                     (15)

                     Žiadateľ preto spĺňa všetky tri podmienky na priznanie štatútu nového vyvážajúceho výrobcu stanovené v článku 2 vykonávacieho nariadenia (EÚ) 2019/1198, a žiadosť by sa preto mala schváliť. Žiadateľ by mal teda podliehať antidumpingovému clu vo výške 17,9 % pre spolupracujúce spoločnosti nezaradené do vzorky v rámci pôvodného prešetrovania.

               D.   POSKYTNUTIE INFORMÁCIÍ

                     (16)

                     Žiadateľ a výrobné odvetvie Únie boli informovaní o základných skutočnostiach a úvahách, na základe ktorých sa považovalo za vhodné priznať spoločnosti Hunan Legend Porcelain Industry Co., Ltd. (ďalej len „Hunan Legend“) sadzbu antidumpingového cla uplatniteľnú na spolupracujúce spoločnosti nezaradené do vzorky v rámci pôvodného prešetrovania.

                     (17)

                     Strany dostali možnosť predložiť pripomienky. Neboli doručené žiadne pripomienky.

                     (18)

                     Toto nariadenie je v súlade so stanoviskom výboru zriadeného článkom 15 ods. 1 základného nariadenia,

               PRIJALA TOTO NARIADENIE:

            Článok 1
            Do prílohy I k vykonávaciemu nariadeniu (EÚ) 2019/1198, ktorá obsahuje zoznam spolupracujúcich spoločností nezaradených do vzorky, sa dopĺňa táto spoločnosť:

                        Spoločnosť

                        Doplnkový kód
                        TARIC

                        Hunan Legend Porcelain Industry Co., Ltd.

                        C608

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Toto nariadenie je záväzné v celom rozsahu a priamo uplatniteľné vo všetkých členských štátoch.

            V Bruseli 18. marca 2021

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 176, 30.6.2016, s. 21.

            (2)  Ú. v. EÚ L 189, 15.7.2019, s. 8.

            (3)  Vykonávacie nariadenie Rady (EÚ) č. 412/2013 z 13. mája 2013 , ktorým sa ukladá konečné antidumpingové clo a s konečnou platnosťou sa vyberá dočasné clo uložené na dovoz keramického stolového a kuchynského riadu s pôvodom v Čínskej ľudovej republike (Ú. v. EÚ L 131, 15.5.2013, s. 1).

            (4)  Vykonávacie nariadenie Komisie (EÚ) 2019/2131 z 28. novembra 2019, ktorým sa mení vykonávacie nariadenie (EÚ) 2019/1198, ktorým sa po revíznom prešetrovaní pred uplynutím platnosti podľa článku 11 ods. 2 nariadenia Európskeho parlamentu a Rady (EÚ) 2016/1036 ukladá konečné antidumpingové clo na dovoz keramického stolového a kuchynského riadu s pôvodom v Čínskej ľudovej republike (Ú. v. EÚ L 321, 12.12.2019, s. 139).

            (5)  Orbis je celosvetový poskytovateľ podnikových informácií, ktoré sa týkajú viac ako 220 miliónov spoločností po celom svete. Poskytuje najmä štandardizované informácie o súkromných spoločnostiach a podnikových štruktúrach.

            (6)  Qichacha je súkromná zisková databáza v čínskom vlastníctve, ktorá spotrebiteľom/odborníkom poskytuje obchodné údaje, informácie o úveroch a analytické údaje o súkromných a verejných spoločnostiach usadených v Číne.

            (7)  Vykonávacie nariadenie Komisie (EÚ) 2015/2447 z 24. novembra 2015, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie (Ú. v. EÚ L 343, 29.12.2015, s. 558). V článku 127 vykonávacieho nariadenia 2015/2447 (Colný kódex Únie) sa stanovuje, že dve osoby sa považujú za prepojené, ak je splnená jedna z týchto podmienok: a) jedna z nich je predstaviteľom alebo riaditeľom podniku druhej osoby alebo naopak; b) sú právne uznanými obchodnými spoločníkmi; c) sú zamestnávateľom a zamestnancom; d) tretia strana priamo alebo nepriamo vlastní, ovláda alebo má v držbe aspoň 5 % hodnoty akcií alebo podielov s hlasovacím právom jednej aj druhej osoby; e) jedna z nich priamo alebo nepriamo ovláda druhú; f) obe sú priamo alebo nepriamo ovládané treťou osobou; g) spoločne priamo alebo nepriamo ovládajú tretiu osobu h) sú členmi jednej rodiny. Osoby, ktoré sú obchodnými spoločníkmi, pričom jedna z nich je bez ohľadu na označenie výhradným zástupcom, výhradným distribútorom alebo výhradným koncesionárom druhej osoby, sa považujú za prepojené osoby, len ak spĺňajú kritériá uvedené v predchádzajúcej vete.


title: Vykonávacie nariadenie Komisie (EÚ) 2021/772 z 10. mája 2021, ktorým sa mení vykonávacie nariadenie (EÚ) 2020/977, pokiaľ ide o dočasné opatrenia v súvislosti s kontrolami výroby ekologických produktov, konkrétne obdobie ich uplatňovania (Text s významom pre EHP)

text:
                  11.5.2021

                  SK

                  Úradný vestník Európskej únie

                  L 165/28

         VYKONÁVACIE NARIADENIE KOMISIE (EÚ) 2021/772
         z 10. mája 2021,
         ktorým sa mení vykonávacie nariadenie (EÚ) 2020/977, pokiaľ ide o dočasné opatrenia v súvislosti s kontrolami výroby ekologických produktov, konkrétne obdobie ich uplatňovania
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 834/2007 z 28. júna 2007 o ekologickej výrobe a označovaní ekologických produktov, ktorým sa zrušuje nariadenie (EHS) č. 2092/91 (1), a najmä na jeho článok 28 ods. 6, článok 30 ods. 2 tretí pododsek a článok 38 písm. c), d) a e),
         keďže:

                     (1)

                     Pandémia ochorenia COVID-19 a rozsiahle obmedzenia pohybu zavedené v členských štátoch a tretích krajinách vo forme vnútroštátnych opatrení predstavujú pre členské štáty a prevádzkovateľov v súvislosti s vykonávaním kontrol uvedených v nariadení (ES) č. 834/2007 a v nariadeniach Komisie (ES) č. 889/2008 (2) a (ES) č. 1235/2008 (3) výnimočnú a bezprecedentnú výzvu.

                     (2)

                     S cieľom riešiť osobitné okolnosti v dôsledku prebiehajúcej krízy súvisiacej s pandémiou ochorenia COVID-19 sa vo vykonávacom nariadení Komisie (EÚ) 2020/977 (4) členským štátom umožňuje uplatňovať dočasné opatrenia, ktoré sa odchyľujú od nariadení (ES) č. 889/2008 a (ES) č. 1235/2008 v súvislosti so systémom kontroly výroby ekologických produktov a s určitými postupmi stanovenými v obchodnom kontrolnom a expertnom systéme (TRACES).

                     (3)

                     Členské štáty informovali Komisiu, že vzhľadom na krízu súvisiacu s pandémiou ochorenia COVID-19 budú určité závažné narušenia vo fungovaní ich systémov kontroly v odvetví ekologickej poľnohospodárskej výroby pretrvávať aj po 1. februári 2021.

                     (4)

                     Okrem toho, pokiaľ ide o úradné kontroly a iné úradné činnosti v rozsahu pôsobnosti nariadenia Európskeho parlamentu a Rady (EÚ) 2017/625 (5), vo vykonávacom nariadení Komisie (EÚ) 2020/466 (6) sa členským štátom umožňuje uplatňovať dočasné opatrenia na zabránenie vážnym zdravotným rizikám pre personál príslušných orgánov vzhľadom na ťažkosti pri vykonávaní uvedených kontrol a činností a v rozsahu potrebnom na riadenie súvisiacich vážnych narušení systémov kontroly členských štátov. Vykonávacím nariadením Komisie (EÚ) 2021/83 (7) sa obdobie uplatňovania uvedeného nariadenia predĺžilo do 1. júla 2021. Preto je vhodné, aby sa výnimky stanovené vo vykonávacom nariadení (EÚ) 2020/977 naďalej uplatňovali počas rovnakého obdobia, ako je stanovené vo vykonávacom nariadení (EÚ) 2020/466.

                     (5)

                     V článku 1 ods. 6 vykonávacieho nariadenia (EÚ) 2020/977 sa stanovuje nižší percentuálny podiel ako v článku 92c ods. 2 druhom pododseku písm. c) nariadenia (ES) č. 889/2008, pokiaľ ide o inšpekcie a návštevy podľa článku 65 ods. 1 a 4 nariadenia (ES) č. 889/2008, ktoré sa majú vykonať ako neohlásené. S cieľom zabezpečiť, aby sa takéto inšpekcie a návštevy mohli skutočne zrealizovať a aby sa uskutočnili za bezpečných okolností, je vhodné zaviesť možnosť oznamovania takýchto neohlásených inšpekcií a návštev 24 hodín vopred.

                     (6)

                     Vykonávacie nariadenie (EÚ) 2020/977 by sa preto malo zodpovedajúcim spôsobom zmeniť.

                     (7)

                     Treba zabezpečiť, aby nedošlo k narušeniu uplatňovania ustanovení vykonávacieho nariadenia (EÚ) 2020/977, ktoré sa týmto nariadením predlžuje. V tejto súvislosti je preto vhodné stanoviť, aby sa toto nariadenie uplatňovalo so spätnou účinnosťou od 1. februára 2021.

                     (8)

                     Opatrenia stanovené v tomto nariadení sú v súlade so stanoviskom Výboru pre ekologickú poľnohospodársku výrobu,

               PRIJALA TOTO NARIADENIE:

            Článok 1
            Vykonávacie nariadenie (EÚ) 2020/977 sa mení takto:

                        1.

                        Článok 1 sa mení takto:

                                    a)

                                    V odseku 6 sa dopĺňa tento pododsek:
                                    „Tieto inšpekcie a návštevy sa však môžu ohlásiť v krátkom predstihu najviac 24 hodín s cieľom zabezpečiť, aby inšpektori mali prístup do priestorov prevádzkovateľa, a to za bezpečných okolností.“;

                                    b)

                                    V odseku 7 sa dátum „1. februára 2021“ nahrádza dátumom „1. júla 2021“.

                        2.

                        Článok 3 sa mení takto:

                                    a)

                                    V druhom, treťom a piatom odseku sa dátum „1. februára 2021“ nahrádza dátumom „1. júla 2021“;

                                    b)

                                    Vo štvrtom odseku sa dátum „31. decembra 2020“ nahrádza dátumom „1. júla 2021“.

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Článok 1 ods. 1 písm. b) a článok 1 ods. 2 sa uplatňujú od 1. februára 2021.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 10. mája 2021

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 189, 20.7.2007, s. 1.

            (2)  Nariadenie Komisie (ES) č. 889/2008 z 5. septembra 2008, ktorým sa ustanovujú podrobné pravidlá implementácie nariadenia Rady (ES) č. 834/2007 o ekologickej výrobe a označovaní ekologických produktov so zreteľom na ekologickú výrobu, označovanie a kontrolu (Ú. v. EÚ L 250, 18.9.2008, s. 1).

            (3)  Nariadenie Komisie (ES) č. 1235/2008 z 8. decembra 2008, ktorým sa ustanovujú podrobné pravidlá vykonávania nariadenia Rady (ES) č. 834/2007, pokiaľ ide o opatrenia týkajúce sa dovozu ekologických produktov z tretích krajín (Ú. v. EÚ L 334, 12.12.2008, s. 25).

            (4)  Vykonávacie nariadenie Komisie (EÚ) 2020/977 zo 7. júla 2020, ktorým sa v dôsledku pandémie COVID-19 stanovujú výnimky z nariadení (ES) č. 889/2008 a (ES) č. 1235/2008, pokiaľ ide o kontroly výroby ekologických produktov (Ú. v. EÚ L 217, 8.7.2020, s. 1).

            (5)  Nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (nariadenie o úradných kontrolách) (Ú. v. EÚ L 95, 7.4.2017, s. 1).

            (6)  Vykonávacie nariadenie Komisie (EÚ) 2020/466 z 30. marca 2020 o dočasných opatreniach na obmedzenie rizík pre zdravie ľudí, zvierat a rastlín a pre dobré životné podmienky zvierat počas určitých vážnych narušení kontrolných systémov členských štátov v dôsledku ochorenia spôsobeného koronavírusom (COVID-19) (Ú. v. EÚ L 98, 31.3.2020, s. 30).

            (7)  Vykonávacie nariadenie Komisie (EÚ) 2021/83 z 27. januára 2021, ktorým sa mení vykonávacie nariadenie (EÚ) 2020/466, pokiaľ ide o vykonávanie úradných kontrol a iných úradných činností osobitne poverenými fyzickými osobami a o obdobie uplatňovania dočasných opatrení (Ú. v. EÚ L 29, 28.1.2021, s. 23).


title: Vykonávacie nariadenie Komisie (EÚ) 2019/936 zo 6. júna 2019, ktorým sa mení vykonávacie nariadenie (EÚ) č. 808/2014, vykonávacie nariadenie (EÚ) č. 809/2014 a vykonávacie nariadenie (EÚ) č. 908/2014, pokiaľ ide o finančné nástroje zriadené v rámci programov rozvoja vidieka

text:
                  7.6.2019

                  SK

                  Úradný vestník Európskej únie

                  L 149/58

         VYKONÁVACIE NARIADENIE KOMISIE (EÚ) 2019/936
         zo 6. júna 2019,
         ktorým sa mení vykonávacie nariadenie (EÚ) č. 808/2014, vykonávacie nariadenie (EÚ) č. 809/2014 a vykonávacie nariadenie (EÚ) č. 908/2014, pokiaľ ide o finančné nástroje zriadené v rámci programov rozvoja vidieka
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1305/2013 zo 17. decembra 2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a o zrušení nariadenia Rady (ES) č. 1698/2005 (1), a najmä na jeho článok 8 ods. 3,
         so zreteľom na nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (2), a najmä na jeho článok 36 ods. 6 a článok 62 ods. 2 písm. a),
         keďže:

                     (1)

                     V článku 38 ods. 1 písm. c) nariadenia Európskeho parlamentu a Rady (EÚ) č. 1303/2013 (3) zmeneného nariadením Európskeho parlamentu a Rady (EÚ, Euratom) 2018/1046 (4) sa zaviedla možnosť zriadiť finančné nástroje kombinujúce príspevky z európskych štrukturálnych a investičných fondov s finančnými produktmi Európskej investičnej banky v rámci Európskeho fondu pre strategické investície.

                     (2)

                     Toto nové ustanovenie sa uplatňuje aj na finančné nástroje zriadené v rámci programov Európskeho poľnohospodárskeho fondu pre rozvoj vidieka (EPFRV). Niektoré vykonávacie predpisy stanovené vo vykonávacom nariadení Komisie (EÚ) č. 808/2014 (5), vo vykonávacom nariadení Komisie (EÚ) č. 809/2014 (6) a vo vykonávacom nariadení Komisie (EÚ) č. 908/2014 (7) obsahujú odkazy na finančné nástroje uvedené v článku 38 ods. 1 nariadenia (EÚ) č. 1303/2013 pred jeho zmenou nariadením (EÚ, Euratom) 2018/1046. Preto by sa mal do príslušných ustanovení týchto aktov zaviesť odkaz na nové písmeno c) článku 38 ods. 1

                     (3)

                     Vykonávacie nariadenia (EÚ) č. 808/2014, (EÚ) č. 809/2014 a (EÚ) č. 908/2014 by sa preto mali zodpovedajúcim spôsobom zmeniť.

                     (4)

                     Opatrenia stanovené v tomto nariadení sú v súlade so stanoviskom Výboru pre rozvoj vidieka a Výboru pre poľnohospodárske fondy,

               PRIJALA TOTO NARIADENIE:

            Článok 1
            V časti 1 bode 10 písm. c) prílohy I k vykonávaciemu nariadeniu (EÚ) č. 808/2014 sa druhý pododsek nahrádza takto:

               „Keď opatrenie alebo druh operácie s konkrétnou mierou príspevku EPFRV prispieva na finančné nástroje uvedené v článku 38 ods. 1 písm. b) a c) nariadenia (EÚ) č. 1303/2013, v tabuľke sa samostatne uvádzajú miery príspevku na finančné nástroje a iné operácie a orientačná suma EPFRV zodpovedajúca plánovanému príspevku na finančný nástroj.“

            Článok 2
            Vykonávacie nariadenie (EÚ) č. 809/2014 sa mení takto:

                        a)

                        V článku 48 sa odsek 6 nahrádza takto:

                           „6.   Pokiaľ ide o finančné nástroje uvedené v článku 38 ods. 1 písm. b) a c) nariadenia (EÚ) č. 1303/2013, odseky 1 až 5 tohto článku sa neuplatňujú na príspevky na finančný nástroj ani na podporu udelenú konečnému prijímateľovi. Uplatňujú sa však články 58 a 59 nariadenia (EÚ) č. 1306/2013 a článok 9 delegovaného nariadenia Komisie (EÚ) č. 480/2014 (*1).

                           (*1)  Delegované nariadenie Komisie (EÚ) č. 480/2014 z 3. marca 2014, ktorým sa dopĺňa nariadenie Európskeho parlamentu a Rady (EÚ) č. 1303/2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom národnom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde (Ú. v. EÚ L 138, 13.5.2014, s. 5)“;"

                        b)

                        V článku 51 sa odsek 5 nahrádza takto:

                           „5.   Pokiaľ ide o finančné nástroje uvedené v článku 38 ods. 1 písm. b) a c) nariadenia (EÚ) č. 1303/2013, odseky 1 až 4 tohto článku sa neuplatňujú na príspevky na finančný nástroj ani na podporu udelenú konečnému prijímateľovi. Uplatňujú sa však články 58 a 59 nariadenia (EÚ) č. 1306/2013 a článok 9 delegovaného nariadenia (EÚ) č. 480/2014.“

            Článok 3
            V článku 22 ods. 2 vykonávacieho nariadenia (EÚ) č. 908/2014 sa tretí pododsek nahrádza takto:

               „Pokiaľ ide o finančné nástroje vytvorené v súlade s článkom 38 ods. 1 písm. b) a c) nariadenia (EÚ) č. 1303/2013, výdavky sa vykazujú za referenčné obdobia uvedené v prvom pododseku, keď sú splnené podmienky vzťahujúce sa na každú ďalšiu žiadosť o priebežné platby stanovené v článku 41 ods. 1 uvedeného nariadenia.“

            Článok 4
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 6. júna 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 347, 20.12.2013, s. 487.

            (2)  Ú. v. EÚ L 347, 20.12.2013, s. 549.

            (3)  Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. EÚ L 347, 20.12.2013, s. 320).

            (4)  Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 30.7.2018, s. 1).

            (5)  Vykonávacie nariadenie Komisie (EÚ) č. 808/2014 zo 17. júla 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1305/2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) (Ú. v. EÚ L 227, 31.7.2014, s. 18).

            (6)  Vykonávacie nariadenie Komisie (EÚ) č. 809/2014 zo 17. júla 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 v súvislosti s integrovaným administratívnym a kontrolným systémom, opatreniami na rozvoj vidieka a krížovým plnením (Ú. v. EÚ L 227, 31.7.2014, s. 69).

            (7)  Vykonávacie nariadenie Komisie (EÚ) č. 908/2014 zo 6. augusta 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 vzhľadom na platobné agentúry a ostatné orgány, finančné hospodárenie, schvaľovanie účtovných závierok, pravidlá kontroly, zábezpeky a transparentnosť (Ú. v. EÚ L 255, 28.8.2014, s. 59).


title: Vykonávacie nariadenie Komisie (EÚ) 2019/972 zo 7. júna 2019, ktorým sa do registra chránených označení pôvodu a chránených zemepisných označení zapisuje názov [„Džiugas“ (CHZO)]

text:
                  14.6.2019

                  SK

                  Úradný vestník Európskej únie

                  L 157/1

         VYKONÁVACIE NARIADENIE KOMISIE (EÚ) 2019/972
         zo 7. júna 2019,
         ktorým sa do registra chránených označení pôvodu a chránených zemepisných označení zapisuje názov [„Džiugas“ (CHZO)]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
         keďže:

                     (1)

                     V súlade s článkom 50 ods. 2 písm. a) nariadenia (EÚ) č. 1151/2012 bola v Úradnom vestníku Európskej únie (2) uverejnená žiadosť Litvy o zápis názvu „Džiugas“ do registra.

                     (2)

                     Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, názov „Džiugas“ by sa mal zapísať do registra,

               PRIJALA TOTO NARIADENIE:

            Článok 1
            Názov „Džiugas“ (CHZO) sa zapisuje do registra.
            Názov uvedený v prvom odseku sa vzťahuje na výrobok triedy 1.3. Syry, ktorá je uvedená v prílohe XI k vykonávaciemu nariadeniu Komisie (EÚ) č. 668/2014 (3).

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 7. júna 2019

                  Za Komisiu

                  v mene predsedu

               Phil HOGAN

                  člen Komisie

            (1)  Ú. v. EÚ L 343, 14.12.2012, s. 1.

            (2)  Ú. v. EÚ C 28, 23.1.2019, s. 3.

            (3)  Vykonávacie nariadenie Komisie (EÚ) č. 668/2014 z 13. júna 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny (Ú. v. EÚ L 179, 19.6.2014, s. 36).


title: Vykonávacie nariadenie Komisie (EÚ) 2019/1036 z 18. júna 2019, ktorým sa do registra chránených označení pôvodu a chránených zemepisných označení zapisuje názov „Zagorski mlinci“ (CHZO)

text:
                  25.6.2019

                  SK

                  Úradný vestník Európskej únie

                  L 168/1

         VYKONÁVACIE NARIADENIE KOMISIE (EÚ) 2019/1036
         z 18. júna 2019,
         ktorým sa do registra chránených označení pôvodu a chránených zemepisných označení zapisuje názov „Zagorski mlinci“ (CHZO)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
         keďže:

                     (1)

                     V súlade s článkom 50 ods. 2 písm. a) nariadenia (EÚ) č. 1151/2012 bola v Úradnom vestníku Európskej únie (2) uverejnená žiadosť Chorvátska o zápis názvu „Zagorski mlinci“ do registra.

                     (2)

                     Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, názov „Zagorski mlinci“ by sa mal zapísať do registra,

               PRIJALA TOTO NARIADENIE:

            Článok 1
            Názov „Zagorski mlinci“ (CHZO) sa zapisuje do registra.
            Názov uvedený v prvom odseku sa vzťahuje na výrobok triedy 2.3. Chlieb, zákusky, koláče, cukrovinky, čajové pečivo a iné pekárske výrobky, ktorá je uvedená v prílohe XI k vykonávaciemu nariadeniu Komisie (EÚ) č. 668/2014 (3).

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 18. júna 2019

                  Za Komisiu

                  v mene predsedu

               Phil HOGAN

                  člen Komisie

            (1)  Ú. v. EÚ L 343, 14.12.2012, s. 1.

            (2)  Ú. v. EÚ C 464, 27.12.2018, s. 7.

            (3)  Vykonávacie nariadenie Komisie (EÚ) č. 668/2014 z 13. júna 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny (Ú. v. EÚ L 179, 19.6.2014, s. 36).


title: Vykonávacie nariadenie Komisie (EÚ) 2019/1353 z 20. augusta 2019, ktorým sa tristoštvrtýkrát mení nariadenie Rady (ES) č. 881/2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida

text:
                  20.8.2019

                  SK

                  Úradný vestník Európskej únie

                  L 217/1

         VYKONÁVACIE NARIADENIE KOMISIE (EÚ) 2019/1353
         z 20. augusta 2019,
         ktorým sa tristoštvrtýkrát mení nariadenie Rady (ES) č. 881/2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 881/2002 z 27. mája 2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida (1), a najmä na jeho článok 7 ods. 1 písm. a) a článok 7a ods. 1,
         keďže:

                     (1)

                     V prílohe I k nariadeniu (ES) č. 881/2002 sa uvádza zoznam osôb, skupín a subjektov, na ktoré sa podľa uvedeného nariadenia vzťahuje zmrazenie finančných prostriedkov a hospodárskych zdrojov.

                     (2)

                     Dňa 14. augusta 2019 sankčný výbor Bezpečnostnej rady OSN rozhodol o pridaní dvoch záznamov do zoznamu osôb, skupín a subjektov, na ktoré by sa malo vzťahovať zmrazenie finančných prostriedkov a hospodárskych zdrojov. Príloha I k nariadeniu (ES) č. 881/2002 by sa preto mala zodpovedajúcim spôsobom zmeniť.

                     (3)

                     S cieľom zabezpečiť, aby boli opatrenia stanovené v tomto nariadení účinné, toto nariadenie by malo nadobudnúť účinnosť okamžite,

               PRIJALA TOTO NARIADENIE:

            Článok 1
            Príloha I k nariadeniu (ES) č. 881/2002 sa mení v súlade s prílohou k tomuto nariadeniu.

            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 20. augusta 2019

                  Za Komisiu

                  v mene predsedu

                  riaditeľka Útvaru pre nástroje zahraničnej politiky

            (1)  Ú. v. ES L 139, 29.5.2002, s. 9.

            PRÍLOHA
            V prílohe I k nariadeniu (ES) č. 881/2002 sa pod nadpis „Fyzické osoby“ dopĺňajú tieto záznamy:

                        1.

                           „ALI MAYCHO () [spoľahlivý alias: a) Abderahmane al Maghrebi; b) Abderrahmane le Marocain; nespoľahlivý alias: Abou Abderahmane Sanhaji]. Dátum narodenia: 25.5.1983. Miesto narodenia: Taza, Maroko. Adresa: Mali. Štátna príslušnosť: Maroko. Číslo cestovného pasu: marocký pas číslo V06359364; národné identifikačné číslo: marocký preukaz totožnosti AB704306. Dátum zaradenia do zoznamu v zmysle článku 7d ods. 2 písm. i): 14.8.2019.“

                        2.

                           „BAH AG MOUSSA [Spoľahlivý alias: a) Ag Mossa; b) Ammi Salim). Štátna príslušnosť: Mali. Dátum zaradenia do zoznamu v zmysle článku 7d ods. 2 písm. i): 14.8.2019.“


title: Vykonávacie nariadenie Komisie (EÚ) 2019/1583 z 25. septembra 2019, ktorým sa mení vykonávacie nariadenie (EÚ) 2015/1998, ktorým sa stanovujú podrobné opatrenia na vykonávanie spoločných základných noriem bezpečnostnej ochrany letectva, pokiaľ ide o opatrenia kybernetickej bezpečnosti (Text s významom pre EHP)

text:
                  26.9.2019

                  SK

                  Úradný vestník Európskej únie

                  L 246/15

         VYKONÁVACIE NARIADENIE KOMISIE (EÚ) 2019/1583
         z 25. septembra 2019,
         ktorým sa mení vykonávacie nariadenie (EÚ) 2015/1998, ktorým sa stanovujú podrobné opatrenia na vykonávanie spoločných základných noriem bezpečnostnej ochrany letectva, pokiaľ ide o opatrenia kybernetickej bezpečnosti
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 300/2008 z 11. marca 2008 o spoločných pravidlách v oblasti bezpečnostnej ochrany civilného letectva a o zrušení nariadenia (ES) č. 2320/2002 (1), a najmä na jeho článok 1 a článok 4 ods. 3,
         keďže:

                     (1)

                     Jedným z hlavných cieľov nariadenia (ES) č. 300/2008 je poskytnúť základ pre spoločný výklad prílohy 17 (príloha o bezpečnostnej ochrane) k Dohovoru o medzinárodnom civilnom letectve (2) zo 7. decembra 1944, 10. vydanie, 2017, ktorého signatármi sú všetky členské štáty EÚ.

                     (2)

                     Ciele sa dosahujú a) stanovením spoločných pravidiel a spoločných základných noriem bezpečnostnej ochrany letectva a b) mechanizmami na monitorovanie súladu.

                     (3)

                     Účelom zmeny vykonávacích právnych predpisov je podporiť členské štáty pri zabezpečovaní plného súladu s najnovšou zmenou (pozmeňujúci návrh 16) prílohy 17 k Dohovoru o medzinárodnom civilnom letectve, ktorou sa zaviedli nové normy týkajúce sa vnútroštátnej organizácie a príslušného orgánu (kapitola 3.1.4) a preventívnych opatrení v oblasti kybernetickej bezpečnosti (kapitola 4.9.1).

                     (4)

                     Transpozíciou uvedených noriem do vykonávacích právnych predpisov EÚ v oblasti bezpečnostnej ochrany letectva sa zabezpečí, aby príslušné orgány stanovili a vykonávali postupy, ktoré podľa potreby prakticky a včas umožňujú výmenu dôležitých informácií s cieľom pomôcť iným vnútroštátnym orgánom a agentúram, prevádzkovateľom letísk, leteckým dopravcom a ďalším dotknutým subjektom pri vykonávaní účinného posúdenia bezpečnostných rizík v súvislosti s ich činnosťami, a podporili tak dané subjekty pri vykonávaní účinných posúdení bezpečnostných rizík týkajúcich sa okrem iného kybernetickej bezpečnosti a pri vykonávaní opatrení na riešenie kybernetických hrozieb.

                     (5)

                     V smernici Európskeho parlamentu a Rady (EÚ) 2016/1148 (3) o opatreniach na zabezpečenie vysokej spoločnej úrovne bezpečnosti sietí a informačných systémov v Únii (smernica NIS) sa stanovujú opatrenia na dosiahnutie vysokej spoločnej úrovne bezpečnosti sietí a informačných systémov v Únii s cieľom zlepšiť fungovanie vnútorného trhu. Opatrenia vyplývajúce zo smernice NIS a tohto nariadenia by sa mali koordinovať na vnútroštátnej úrovni, aby sa zabránilo nedostatočnému či duplicitnému plneniu povinností.

                     (6)

                     Vykonávacie nariadenie Komisie (EÚ) 2015/1998 (4) by sa preto malo zodpovedajúcim spôsobom zmeniť.

                     (7)

                     Opatrenia stanovené v tomto nariadení sú v súlade so stanoviskom Výboru pre bezpečnostnú ochranu civilného letectva zriadeného podľa článku 19 ods. 1 nariadenia (ES) č. 300/2008,

               PRIJALA TOTO NARIADENIE:

            Článok 1
            Príloha k vykonávaciemu nariadeniu (EÚ) 2015/1998 sa mení v súlade s prílohou k tomuto nariadeniu.

            Článok 2
            Toto nariadenie nadobúda účinnosť 31. decembra 2020.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 25. septembra 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 97, 9.4.2008, s. 72.

            (2)  https://icao.int/publications/pages/doc7300.aspx.

            (3)  Smernica Európskeho parlamentu a Rady (EÚ) 2016/1148 zo 6. júla 2016 o opatreniach na zabezpečenie vysokej spoločnej úrovne bezpečnosti sietí a informačných systémov v Únii (Ú. v. EÚ L 194, 19.7.2016, s. 1).

            (4)  Vykonávacie nariadenie Komisie (EÚ) 2015/1998 z 5. novembra 2015, ktorým sa stanovujú podrobné opatrenia na vykonávanie spoločných základných noriem bezpečnostnej ochrany letectva (Ú. v. EÚ L 299, 14.11.2015, s. 1).

            PRÍLOHA
            Príloha k vykonávaciemu nariadeniu (EÚ) 2015/1998 sa mení takto:

                        1.

                        Vkladá sa bod 1.0.6:

                                    „1.0.6.

                                    Príslušný orgán stanoví a vykonáva postupy, ktoré podľa potreby prakticky a včas umožňujú výmenu dôležitých informácií s cieľom pomôcť iným vnútroštátnym orgánom a agentúram, prevádzkovateľom letísk, leteckým dopravcom a ďalším dotknutým subjektom pri vykonávaní účinného posúdenia bezpečnostných rizík v súvislosti s ich činnosťami.“

                        2.

                        Dopĺňa sa tento bod 1.7:
                        „1.7.   IDENTIFIKÁCIA A OCHRANA KRITICKÝCH SYSTÉMOV INFORMAČNÝCH A KOMUNIKAČNÝCH TECHNOLÓGIÍ V CIVILNOM LETECTVE A ÚDAJOV PRED KYBERNETICKÝMI HROZBAMI

                                    1.7.1.

                                    Príslušný orgán zabezpečí, aby prevádzkovatelia letísk, leteckí dopravcovia a subjekty vymedzené vo vnútroštátnom programe bezpečnostnej ochrany civilného letectva identifikovali a chránili svoje kritické systémy informačných a komunikačných technológií a svoje údaje pred kybernetickými útokmi, ktoré by mohli mať vplyv na bezpečnostnú ochranu civilného letectva.

                                    1.7.2.

                                    Prevádzkovatelia letísk, leteckí dopravcovia a subjekty identifikujú vo svojich programoch bezpečnostnej ochrany alebo v akomkoľvek relevantnom dokumente, na ktorý sa odkazuje v programe bezpečnostnej ochrany, kritické systémy informačných a komunikačných technológií a údaje opísané v bode 1.7.1.
                                    V programe bezpečnostnej ochrany alebo v akomkoľvek relevantnom dokumente, na ktorý sa odkazuje v programe bezpečnostnej ochrany, sa podrobne uvedú opatrenia na zabezpečenie ochrany pred kybernetickými útokmi opísanými v bode 1.7.1, ich odhaľovania, reakcie na ne a obnovy po takýchto útokoch.

                                    1.7.3.

                                    Podrobné opatrenia na ochranu takýchto systémov a údajov pred protiprávnym zasahovaním sa identifikujú, vypracujú a vykonávajú v súlade s posúdením rizík, ktoré vykoná prevádzkovateľ letiska, letecký dopravca prípadne subjekt.

                                    1.7.4.

                                    Ak sú konkrétny orgán alebo konkrétna agentúra zodpovedné za opatrenia súvisiace s kybernetickými hrozbami v rámci jedného členského štátu, daný orgán alebo agentúru možno poveriť koordináciou a/alebo monitorovaním ustanovení v tomto nariadení súvisiacich s kybernetickým priestorom.

                                    1.7.5.

                                    Ak sa na prevádzkovateľov letísk, leteckých dopravcov a subjekty vymedzené vo vnútroštátnom programe bezpečnostnej ochrany civilného letectva vzťahujú osobitné požiadavky na kybernetickú bezpečnosť vyplývajúce z iných právnych predpisov EÚ alebo členských štátov, príslušný orgán môže nahradiť súlad s požiadavkami tohto nariadenia súladom s prvkami obsiahnutými v iných právnych predpisoch EÚ alebo členských štátov. Príslušný orgán zosúladí svoj postup s akýmikoľvek inými dotknutými príslušnými orgánmi s cieľom zabezpečiť koordinované alebo kompatibilné režimy dohľadu.“

                        3.

                        Bod 11.1.2 sa nahrádza takto:

                                    „11.1.2.

                                    Títo zamestnanci musia úspešne absolvovať rozšírenú alebo štandardnú previerku osoby:

                                                a)

                                                osoby, ktoré sa prijímajú do zamestnania, aby vykonávali detekčné kontroly, kontroly vstupu alebo iné kontroly bezpečnostnej ochrany v inom ako vo vyhradenom bezpečnostnom priestore, alebo aby boli za ich vykonávanie zodpovedné;

                                                b)

                                                osoby, ktoré majú nesprevádzaný prístup k leteckému nákladu a poštovým zásielkam, k poštovým zásielkam a materiálom leteckého dopravcu, dodávkam potrebným počas letu a letiskovým dodávkam, pri ktorých sa vykonali požadované bezpečnostné kontroly;

                                                c)

                                                osoby, ktoré majú práva administrátora alebo neobmedzený prístup bez dozoru ku kritickým systémom informačných a komunikačných technológií a k údajom používaným na účely bezpečnostnej ochrany civilného letectva opísané v bode 1.7.1 v súlade s vnútroštátnym programom bezpečnostnej ochrany letectva alebo boli inak identifikované v posúdení rizika podľa bodu 1.7.3.

                                          Pokiaľ nie je v tomto nariadení stanovené inak, príslušný orgán v súlade s platnými vnútroštátnymi predpismi určuje, či je potrebné absolvovať rozšírenú alebo štandardnú previerku osoby.“

                        4.

                        Vkladá sa tento bod 11.2.8:
                        „11.2.8.   Odborná príprava osôb s úlohami a zodpovednosťou súvisiacimi s kybernetickými hrozbami

                                    11.2.8.1.

                                    Osoby vykonávajúce opatrenia stanovené v bode 1.7.2 musia mať schopnosti a vlohy potrebné na účinné vykonávanie určených úloh. Treba ich informovať o príslušných kybernetických rizikách, ktoré treba poznať.

                                    11.2.8.2.

                                    Osoby, ktoré majú prístup k údajom alebo systémom, musia absolvovať primeranú a špecifickú odbornú prípravu súvisiacu s prácou, ktorá zodpovedá ich úlohe a zodpovednosti, a treba ich informovať o relevantných rizikách, ak si to ich pracovná funkcia vyžaduje. Príslušný orgán, resp. orgán či agentúra uvedená v bode 1.7.4, spresní alebo schváli obsah kurzu.“


title: Vykonávacie Nariadenie Komisie (EÚ) 2019/2091 z 28. novembra 2019, ktorým sa mení vykonávacie nariadenie Komisie (EÚ) 2015/2197, pokiaľ ide o úzko korelované meny v súlade s nariadením Európskeho parlamentu a Rady (EÚ) č. 575/2013 (Text s významom pre EHP)

text:
                  9.12.2019

                  SK

                  Úradný vestník Európskej únie

                  L 317/38

         VYKONÁVACIE NARIADENIE KOMISIE (EÚ) 2019/2091
         z 28. novembra 2019,
         ktorým sa mení vykonávacie nariadenie Komisie (EÚ) 2015/2197, pokiaľ ide o úzko korelované meny v súlade s nariadením Európskeho parlamentu a Rady (EÚ) č. 575/2013
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a investičné spoločnosti a o zmene nariadenia (EÚ) č. 648/2012 (1), a najmä na jeho článok 354 ods. 3,
         keďže:

                     (1)

                     S cieľom zabezpečiť, aby menové páry uvedené v prílohe k vykonávaciemu nariadeniu Komisie (EÚ) 2015/2197 (2) aj naďalej vyjadrovali skutočnú koreláciu medzi príslušnými menami, treba aktualizovať zoznam úzko korelovaných mien.

                     (2)

                     Ako konečný dátum na účely výpočtu trojročných a päťročných radov údajov potrebných na posúdenie menových párov v súlade s nariadením (EÚ) č. 575/2013 sa v zozname uvádza 31. marca 2018.

                     (3)

                     Toto nariadenie vychádza z návrhu vykonávacích technických predpisov, ktoré Komisii predložil Európsky orgán pre bankovníctvo (EBA).

                     (4)

                     Vzhľadom na to, že potrebné zmeny vo vykonávacom nariadení (EÚ) 2015/2197 nepredstavujú významné zmeny v podstatných pojmoch, orgán EBA v súlade s článkom 15 ods. 1 druhým pododsekom nariadenia Európskeho parlamentu a Rady (EÚ) č. 1093/2010 (3) nevykonal otvorené verejné konzultácie, keďže by to podľa neho nebolo primerané rozsahu a dosahu príslušného návrhu vykonávacích technických predpisov.

                     (5)

                     Vykonávacie nariadenie (EÚ) 2015/2197 by sa preto malo zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Príloha k vykonávaciemu nariadeniu (EÚ) 2015/2197 sa nahrádza textom v prílohe k tomuto nariadeniu.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 28. novembra 2019

                  Za Komisiu

                  Predseda

               Jean-Claude JUNCKER

            (1)  Ú. v. EÚ L 176, 27.6.2013, s. 1.

            (2)  Vykonávacie nariadenie Komisie (EÚ) 2015/2197 z 27. novembra 2015, ktorým sa stanovujú vykonávacie technické predpisy, pokiaľ ide o úzko korelované meny v súlade s nariadením Európskeho parlamentu a Rady (EÚ) č. 575/2013 (Ú. v. EÚ L 313, 28.11.2015, s. 30).

            (3)  Nariadenie Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (Ú. v. EÚ L 331, 15.12.2010, s. 12).

            PRÍLOHA
            Príloha k vykonávaciemu nariadeniu Komisie (EÚ) 2015/2197 sa nahrádza takto:

                  „PRÍLOHA

                     Zoznam úzko korelovaných mien

                     Časť 1 – Zoznam úzko korelovaných mien voči euru (EUR)

                  albánsky lek (ALL), konvertibilná marka (BAM), bulharský lev (BGN), švajčiarsky frank (CHF), česká koruna (CZK), chorvátska kuna (HRK), maďarský forint (HUF), marocký dirham (MAD), severomacedónsky denár (MKD), poľský zlotý (PLN), rumunský lei (RON), srbský dinár (RSD), švédska koruna (SEK)

                     Časť 2 – Zoznam úzko korelovaných mien voči dirhamu SAE (AED)

                  čínsky jüan (CNY), hongkonský dolár (HKD), izraelský šekel (ILS), indická rupia (INR), libanonská libra (LBP), marocký dirham (MAD), pataca (MOP), filipínske peso (PHP), singapurský dolár (SGD), thajský baht (THB), taiwanský dolár (TWD), americký dolár (USD)

                     Časť 3 – Zoznam úzko korelovaných mien voči albánskemu leku (ALL)

                  konvertibilná marka (BAM), bulharský lev (BGN), švajčiarsky frank (CHF), česká koruna (CZK), dánska koruna (DKK), chorvátska kuna (HRK), marocký dirham (MAD), rumunský lei (RON), srbský dinár (RSD), euro (EUR)

                     Časť 4 – Zoznam úzko korelovaných mien voči konvertibilnej marke (BAM)

                  albánsky lek (ALL), bulharský lev (BGN), švajčiarsky frank (CHF), česká koruna (CZK), dánska koruna (DKK), chorvátska kuna (HRK), maďarský forint (HUF), marocký dirham (MAD), severomacedónsky denár (MKD), poľský zlotý (PLN), rumunský lei (RON), srbský dinár (RSD), švédska koruna (SEK), euro (EUR)

                     Časť 5 – Zoznam úzko korelovaných mien voči bulharskému levu (BGN)

                  albánsky lek (ALL), konvertibilná marka (BAM), švajčiarsky frank (CHF), česká koruna (CZK), dánska koruna (DKK), chorvátska kuna (HRK), maďarský forint (HUF), marocký dirham (MAD), severomacedónsky denár (MKD), poľský zlotý (PLN), rumunský lei (RON), srbský dinár (RSD), švédska koruna (SEK), euro (EUR)

                     Časť 6 – Zoznam úzko korelovaných mien voči švajčiarskemu franku (CHF)

                  albánsky lek (ALL), konvertibilná marka (BAM), bulharský lev (BGN), česká koruna (CZK), dánska koruna (DKK), chorvátska kuna (HRK), marocký dirham (MAD), rumunský lei (RON), srbský dinár (RSD), euro (EUR)

                     Časť 7 – Zoznam úzko korelovaných mien voči čínskemu jüanu (CNY)

                  dirham SAE (AED), hongkonský dolár (HKD), izraelský šekel (ILS), libanonská libra (LBP), pataca (MOP), filipínske peso (PHP), singapurský dolár (SGD), thajský baht (THB), taiwanský dolár (TWD), americký dolár (USD)

                     Časť 8 – Zoznam úzko korelovaných mien voči českej korune (CZK)

                  albánsky lek (ALL), konvertibilná marka (BAM), bulharský lev (BGN), švajčiarsky frank (CHF), dánska koruna (DKK), chorvátska kuna (HRK), maďarský forint (HUF), marocký dirham (MAD), severomacedónsky denár (MKD), poľský zlotý (PLN), rumunský lei (RON), srbský dinár (RSD), euro (EUR)

                     Časť 9 – Zoznam úzko korelovaných mien voči dánskej korune (DKK)

                  albánsky lek (ALL), konvertibilná marka (BAM), bulharský lev (BGN), švajčiarsky frank (CHF), česká koruna (CZK), chorvátska kuna (HRK), maďarský forint (HUF), marocký dirham (MAD), severomacedónsky denár (MKD), poľský zlotý (PLN), rumunský lei (RON), srbský dinár (RSD), švédska koruna (SEK)

                     Časť 10 – Zoznam úzko korelovaných mien voči hongkonskému doláru (HKD)

                  dirham SAE (AED), čínsky jüan (CNY), izraelský šekel (ILS), indická rupia (INR), libanonská libra (LBP), marocký dirham (MAD), pataca (MOP), filipínske peso (PHP), singapurský dolár (SGD), thajský baht (THB), taiwanský dolár (TWD), americký dolár (USD)

                     Časť 11 – Zoznam úzko korelovaných mien voči chorvátskej kune (HRK)

                  albánsky lek (ALL), konvertibilná marka (BAM), bulharský lev (BGN), švajčiarsky frank (CHF), česká koruna (CZK), dánska koruna (DKK), maďarský forint (HUF), marocký dirham (MAD), severomacedónsky denár (MKD), rumunský lei (RON), srbský dinár (RSD), euro (EUR)

                     Časť 12 – Zoznam úzko korelovaných mien voči maďarskému forintu (HUF)

                  konvertibilná marka (BAM), bulharský lev (BGN), česká koruna (CZK), dánska koruna (DKK), chorvátska kuna (HRK), marocký dirham (MAD), poľský zlotý (PLN), rumunský lei (RON), srbský dinár (RSD), euro (EUR)

                     Časť 13 – Zoznam úzko korelovaných mien voči izraelskému šekelu (ILS)

                  dirham SAE (AED), čínsky jüan (CNY), hongkonský dolár (HKD), libanonská libra (LBP), marocký dirham (MAD), pataca (MOP), filipínske peso (PHP), singapurský dolár (SGD), thajský baht (THB), americký dolár (USD)

                     Časť 14 – Zoznam úzko korelovaných mien voči indickej rupii (INR)

                  dirham SAE (AED), hongkonský dolár (HKD), pataca (MOP), filipínske peso (PHP), thajský baht (THB), americký dolár (USD)

                     Časť 15 – Zoznam úzko korelovaných mien voči juhokórejskému wonu (KRW)

                  singapurský dolár (SGD)

                     Časť 16 – Zoznam úzko korelovaných mien voči libanonskej libre (LBP)

                  dirham SAE (AED), čínsky jüan (CNY), hongkonský dolár (HKD), izraelský šekel (ILS), pataca (MOP), filipínske peso (PHP), singapurský dolár (SGD), thajský baht (THB), taiwanský dolár (TWD), americký dolár (USD)

                     Časť 17 – Zoznam úzko korelovaných mien voči marockému dirhamu (MAD)

                  dirham SAE (AED), albánsky lek (ALL), konvertibilná marka (BAM), bulharský lev (BGN), švajčiarsky frank (CHF), česká koruna (CZK), dánska koruna (DKK), hongkonský dolár (HKD), chorvátska kuna (HRK), maďarský forint (HUF), izraelský šekel (ILS), severomacedónsky denár (MKD), pataca (MOP), filipínske peso (PHP), rumunský lei (RON), srbský dinár (RSD), singapurský dolár (SGD), thajský baht (THB), americký dolár (USD), euro (EUR)

                     Časť 18 – Zoznam úzko korelovaných mien voči severomacedónskemu denáru (MKD)

                  konvertibilná marka (BAM), bulharský lev (BGN), česká koruna (CZK), dánska koruna (DKK), chorvátska kuna (HRK), marocký dirham (MAD), rumunský lei (RON), srbský dinár (RSD), euro (EUR)

                     Časť 19 – Zoznam úzko korelovaných mien voči pataci (MOP)

                  dirham SAE (AED), čínsky jüan (CNY), hongkonský dolár (HKD), izraelský šekel (ILS), indická rupia (INR), libanonská libra (LBP), marocký dirham (MAD), filipínske peso (PHP), singapurský dolár (SGD), thajský baht (THB), taiwanský dolár (TWD), americký dolár (USD)

                     Časť 20 – Zoznam úzko korelovaných mien voči filipínskemu pesu (PHP)

                  dirham SAE (AED), čínsky jüan (CNY), hongkonský dolár (HKD), izraelský šekel (ILS), indická rupia (INR), libanonská libra (LBP), marocký dirham (MAD), pataca (MOP), singapurský dolár (SGD), thajský baht (THB), taiwanský dolár (TWD), americký dolár (USD)

                     Časť 21 – Zoznam úzko korelovaných mien voči poľskému zlotému (PLN)

                  konvertibilná marka (BAM), bulharský lev (BGN), česká koruna (CZK), dánska koruna (DKK), maďarský forint (HUF), euro (EUR)

                     Časť 22 – Zoznam úzko korelovaných mien voči rumunskému lei (RON)

                  albánsky lek (ALL), konvertibilná marka (BAM), bulharský lev (BGN), švajčiarsky frank (CHF), česká koruna (CZK), dánska koruna (DKK), chorvátska kuna (HRK), maďarský forint (HUF), marocký dirham (MAD), severomacedónsky denár (MKD), srbský dinár (RSD), euro (EUR)

                     Časť 23 – Zoznam úzko korelovaných mien voči srbskému dináru (RSD)

                  albánsky lek (ALL), konvertibilná marka (BAM), bulharský lev (BGN), švajčiarsky frank (CHF), česká koruna (CZK), dánska koruna (DKK), chorvátska kuna (HRK), maďarský forint (HUF), marocký dirham (MAD), severomacedónsky denár (MKD), rumunský lei (RON), euro (EUR)

                     Časť 24 – Zoznam úzko korelovaných mien voči švédskej korune (SEK)

                  konvertibilná marka (BAM), bulharský lev (BGN), dánska koruna (DKK), euro (EUR)

                     Časť 25 – Zoznam úzko korelovaných mien voči singapurskému doláru (SGD)

                  dirham SAE (AED), čínsky jüan (CNY), hongkonský dolár (HKD), izraelský šekel (ILS), juhokórejský won (KRW), libanonská libra (LBP), marocký dirham (MAD), pataca (MOP), filipínske peso (PHP), thajský baht (THB), taiwanský dolár (TWD), americký dolár (USD)

                     Časť 26 – Zoznam úzko korelovaných mien voči thajskému bahtu (THB)

                  dirham SAE (AED), čínsky jüan (CNY), hongkonský dolár (HKD), izraelský šekel (ILS), indická rupia (INR), libanonská libra (LBP), marocký dirham (MAD), pataca (MOP), filipínske peso (PHP), singapurský dolár (SGD), taiwanský dolár (TWD), americký dolár (USD)

                     Časť 27 – Zoznam úzko korelovaných mien voči taiwanskému doláru (TWD)

                  dirham SAE (AED), čínsky jüan (CNY), hongkonský dolár (HKD), libanonská libra (LBP), pataca (MOP), filipínske peso (PHP), singapurský dolár (SGD), thajský baht (THB), americký dolár (USD)

                     Časť 28 – Zoznam úzko korelovaných mien voči americkému doláru (USD)

                  dirham SAE (AED), čínsky jüan (CNY), hongkonský dolár (HKD), izraelský šekel (ILS), indická rupia (INR), libanonská libra (LBP), marocký dirham (MAD), pataca (MOP), filipínske peso (PHP), singapurský dolár (SGD), thajský baht (THB), taiwanský dolár (TWD)

            “